钦定古今图书集成/明伦汇编/官常典/第791卷 > 张孝祥
## 钦定古今图书集成/明伦汇编/官常典/第791卷 > 张孝祥

按《宋史》本传：“孝祥，字安国，历阳乌江人。读书一过目
不忘，下笔顷刻数千言。年十六，领乡书，再举冠里选。
绍兴二十四年，廷试第一。时策问师友渊源，秦埙与
曹冠皆力攻程氏专门之学，孝祥独不攻。考官已定，
埙冠多士，孝祥次之，曹冠又次之。高宗读埙策皆秦
桧语，于是擢孝祥第一，而埙第三，授承事郎，签书镇东军节度判官，谕宰相曰：“张孝祥词翰俱美。”先是，上
之抑埙而擢孝祥也，秦桧已怒，既知孝祥乃祁之子，
祁与胡寅厚，桧素憾寅，且唱第后，曹泳揖孝祥于殿
庭，以请婚为言，孝祥不答，泳憾之。于是风言者诬祁
有反谋，系诏狱。会桧死，上郊祀之二日，魏良臣密奏
散狱释罪，遂以孝祥为秘书省正字。故事，殿试第一
人，次举始召。孝祥第甫一年得召，由此。初对百言，乞
总揽权纲，以尽更化之美又言：“官吏忤故相意，并缘
文致，有司观望锻炼而成罪，乞令有司即改正。”又言：
“王安石作《日录》，一时政事，美则归己。故相信任之专，
非特安石。臣惧其作《时政记》，亦如安石专用己意。乞
取已修《日历》，详审是正，黜私说以垂无穷。”从之。迁校
书郎。芝生太庙，孝祥献文曰：“原芝以大本未立为言，
且言芝在仁宗、英宗之室，天意可见。乞早定大计。”迁
尚书礼部员外郎，寻为起居舍人、权中书舍人。初，孝
祥登第，出汤思退之门，思退为相，擢孝祥甚峻。而思
退素不喜汪澈，孝祥与澈同为馆职。澈老成重厚，而
孝祥年少气锐，往往陵拂之。至是，澈为御史中丞，首
劾孝祥奸不在卢杞下，孝祥遂罢，提举江州太平兴
国宫。于是汤思退之客稍稍被逐。寻除知抚州，年未
三十，莅事精确，老于州县者所不及。孝宗即位，复集
英殿修撰，知平江府。事繁剧，孝祥剖决，庭无滞讼。属
邑大姓并海囊橐为奸利，孝祥捕治，籍其家，得糓粟
数万。明年，吴中大饥，迄赖以济。张浚自蜀还朝，荐孝
祥，召赴行在。孝祥既素为汤思退所知，及受浚荐，思
退不说。孝祥入对，乃陈：“二相当同心戮力，以副陛下
恢复之志。且靖康以来，惟和、战两言，遗无穷祸，要先
立自治之策以应之。”复言“用才之路太狭，乞博采度
外之士，以备缓急之用。”上嘉之。除中书舍人，寻除直
学士院兼都督府参赞军事，俄兼领建康留守。言者
改除敷文阁待制，留守如旧。会金再犯边，孝祥陈金
之势，不过欲要盟。宣谕使劾孝祥，落职罢。复集贤殿
修撰、知静江府、广南西路经略安抚使，治有声绩，复
以言者罢。俄起知潭州，为政简易，时以威济之，湖南
遂以无事。复待制，徙知荆南、湖北路安抚使。筑守金
堤，自是荆州无水患。置万盈仓，以储诸漕之运。请祠，
进显谟阁直学士致仕，以疾卒，年三十八。孝宗惜之，
有“用才不尽”之叹。孝祥俊逸，文章过人，尤工翰墨，尝
亲书奏札，高宗见之曰：“必将名世。”但渡江初，大议惟
和战，张浚主复仇，汤思退祖秦桧之说，力主和。孝祥
出入二人之门而两持其说，议者惜之。